CELEX: 32022D0060
Language: hu
Date: 2022-01-12 00:00:00
Title: A Tanács (EU) 2022/60 végrehajtási határozata (2022. január 12.) a migráció külső dimenziójára vonatkozó operatív koordinációs mechanizmusról

2022.1.17.   
               
               
                  HU
               
               
                  Az Európai Unió Hivatalos Lapja
               
               
                  L 10/79
               
            
         A TANÁCS (EU) 2022/60 VÉGREHAJTÁSI HATÁROZATA
         (2022. január 12.)
         a migráció külső dimenziójára vonatkozó operatív koordinációs mechanizmusról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a szolidaritási klauzula Unió által történő végrehajtására vonatkozó részletes szabályokról szóló, 2014. június 24-i 2014/415/EU tanácsi határozatra (1) és különösen annak 9. cikke (3) bekezdésére,
         mivel:
         
                     (1)
                  
                  
                     E határozat tárgya a migráció külső dimenziójának operatív koordinációjára szolgáló mechanizmus (MOCADEM) létrehozása a Tanács által 2013. június 25-én jóváhagyott uniós szintű integrált mechanizmus kiigazítása révén, valamint a 2014/415/EU határozat 1. cikkének (2) bekezdésében említett intézkedések.
                  
               
                     (2)
                  
                  
                     Az Európai Tanács a 2021. június 24–25-i ülésén a halálesetek megelőzése és az európai határokra nehezedő nyomás csökkentése érdekében a származási és tranzitországokkal való partnerségek és együttműködés intenzívebbé tételére szólított fel egy olyan, pragmatikus, rugalmas és testre szabott megközelítés alkalmazása mellett, amely módot ad az összes rendelkezésre álló uniós és tagállami szintű eszköz és ösztönző koordinált alkalmazására.
                  
               
                     (3)
                  
                  
                     Ezt követően az Európai Tanács a 2021. október 21–22-i ülésén felszólított a nyolc kiemelt származási és tranzitország tekintetében kidolgozott cselekvési tervek konkrét határidők alapján és a megfelelő pénzügyi támogatás segítségével történő működőképessé tételére.
                  
               
                     (4)
                  
                  
                     Az Európai Tanács 2021. december 16-án felkérte a Tanácsot, hogy gondoskodjon arról, hogy az Európai Unió külső migrációs politikájának gyors és hatékony végrehajtását – a Tanács elnökségének irányítása mellett – szorosan figyelemmel kísérje.
                  
               
                     (5)
                  
                  
                     Annak biztosítása érdekében, hogy a Tanács képes legyen feladata ellátására, integrálni kell a különböző eszközöket és ösztönzőket, javítani kell a migráció külső dimenziójának végrehajtásában részt vevő valamennyi szereplő közötti koordinációt, valamint az uniós intézmények vonatkozó hatásköreinek sérelme nélkül biztosítani kell az uniós intézkedések operatív jellegét.
                  
               
                     (6)
                  
                  
                     Az említett célból létre kell hozni egy, a migráció külső dimenziójának operatív koordinációjára szolgáló mechanizmust (MOCADEM). A mechanizmusnak az uniós politikai szintű integrált válságelhárítási mechanizmusról szóló(EU) 2018/1993 tanácsi végrehajtási határozatban (2) meghatározott mechanizmusra kell épülnie. Célját tekintve ugyanakkor eltér attól, mivel az új mechanizmus a harmadik országokkal fennálló, a migráció területére vonatkozó kapcsolatok kezelésére szolgál,
                  
               ELFOGADTA EZT A HATÁROZATOT:
         
            1. cikk
            Az operatív koordinációs mechanizmus létrehozása
            
               (1)   Ez a határozat létrehoz egy, a migráció külső dimenziójára vonatkozó operatív koordinációs mechanizmust (MOCADEM). A MOCADEM-nek lehetővé kell tennie az Unió számára, hogy koordinálja a migráció külső dimenziójával kapcsolatos kérdéseket, és kellő időben reagáljon azokra.
            
            
               (2)   A MOCADEM biztosítja a Tanács számára az ahhoz szükséges rugalmasságot, hogy gondoskodni tudjon a különböző előkészítő szervek és a mechanizmusban részt vevő különböző felek által előterjesztett információk, valamint javasolt irányvonalak összefoglalásáról. A mechanizmus az egyes érintett harmadik országokra vonatkozó uniós célkitűzések megvalósítása érdekében bevetendő eszközökkel és ösztönzőkkel kapcsolatos operatív intézkedések előkészítésére és előterjesztésére szolgál.
            
            
               (3)   A MOCADEM a Tanács elnökségének irányítása alatt áll, teljes mértékben figyelembe véve a Bizottság és az Unió külügyi és biztonságpolitikai főképviselőjének (a továbbiakban: a főképviselő) hatásköreit.
            
            
               (4)   A MOCADEM nem váltja fel a már létező uniós mechanizmusokat és intézkedéseket, illetve nem jelenti azok megkettőzését.
            
         
         
            2. cikk
            Fogalommeghatározások
            E határozat alkalmazásában „operatív intézkedés”: minden olyan intézkedés, amelynek végrehajtása valószínűleg hozzájárul az Unió valamely harmadik országgal fennálló, a migráció területére vonatkozó kapcsolatai keretében kitűzött célkitűzéseinek a megvalósulásához, beleértve a következőket:
            
                        —
                     
                     
                        politikai vagy diplomáciai megközelítés,
                     
                  
                        —
                     
                     
                        az érintett harmadik ország támogatására szolgáló intézkedés, többek között a kapacitásépítés vagy a fejlesztési együttműködés területén,
                     
                  
                        —
                     
                     
                        bármely rendelkezésre álló ösztönző, például pénzügyi támogatás, vízumpolitikai eszközök vagy bármely más szakpolitikai eszköz bevetése, valamint
                     
                  
                        —
                     
                     
                        célzott kommunikációs stratégiák kidolgozása.
                     
                  
         
            3. cikk
            Működés
            
               (1)   Amennyiben az Európai Unió és egy harmadik ország között fennálló, a migráció területére vonatkozó kapcsolatok helyzete olyan hatással jár, amely szükségessé teszi az uniós koordinációt és a kellő időben történő uniós reagálást, az elnökség – a Tanács Főtitkárságának támogatásával és tanácsadása alapján – összehívhatja a MOCADEM-kerekasztalt.
            
            
               (2)   A MOCADEM kerekasztal-megbeszélés célja a Tanács különböző előkészítő szervei és más meghívott felek által rendelkezésre bocsátott információk és szakpolitikai javaslatok összefoglalása. Erre különösen a menekültügy és a migráció külső vonatkozásaival foglalkozó tanácsi munkacsoport által készített operatív összefoglalók , valamint a más tanácsi munkacsoportok (például a vízum-munkacsoport, az integrációs, migrációs és kiutasítási munkacsoport, a fejlesztési együttműködéssel és a nemzetközi partnerségekkel foglalkozó munkacsoport vagy a földrajzi munkacsoportok) által végzett releváns munka alapján kerül sor. A kerekasztal-megbeszélés a tagállamok kormányai állandó képviselőinek bizottsága (Coreper) elé terjesztendő operatív intézkedések előkészítésére szolgál az Európai Unió és az érintett harmadik ország között fennálló, a migráció területére vonatkozó kapcsolatok szempontjából releváns bármely területen.
            
            
               (3)   A MOCADEM kerekasztal-megbeszélések összetételéről az elnökség dönt. A Bizottság szolgálatait és az Európai Külügyi Szolgálatot (EKSZ) meg kell hívni a kerekasztal-megbeszélésre, valamint fel kell kérni őket arra, hogy valamennyi hatáskörük tekintetében nyújtsanak be egy rövid összefoglalót. Az érdekelt tagállamokat meg kell hívni a kerekasztal-megbeszélésre. Adott esetben az érintett uniós szerveket, hivatalokat vagy ügynökségeket, más érdekelt feleket és bizonyos területek szakértőit is meg kell hívni a kerekasztal-beszélgetésre.
            
            
               (4)   Minden egyes meghívott intézményt, szervet, hivatalt, ügynökséget vagy egyéb felet a kerekasztal-megbeszélések operatív és döntéshozatali célkitűzésének megfelelő szinten kell képviselni.
            
         
         
            4. cikk
            A Coreper szerepe
            Az uniós szakpolitikák és intézkedések koherenciájának biztosítása érdekében a Corepernek egyfelől biztosítania kell a MOCADEM munkájának stratégiai irányítását, amely munkáról a Coreper számára rendszeresen jelentést kell tenni, másfelől pedig gondoskodnia kell a mechanizmus végrehajtásának politikai ellenőrzéséről.
         
         
            5. cikk
            Források
            
               (1)   A MOCADEM igénybe veheti az (EU) 2018/1993 végrehajtási határozat alapján létrehozott integrált helyzetismereti és -elemzési támogatási képesség által készített jelentéseket.
            
            
               (2)   Az integrált helyzetismereti és -elemzési támogatási képességnek lehetővé kell tennie a következőket:
               
                           a)
                        
                        
                           a helyzetismereti információk, az Unió és a tagállamok által végzett elemzések, az érintett érdekelt felek által hozott vagy meghozandó döntések és intézkedések, valamint a koordináció iránti igények összegyűjtése és terjesztése;
                        
                     
                           b)
                        
                        
                           az a) pontban említett információk feldolgozása és a helyzetre vonatkozó áttekintés nyújtása; valamint
                        
                     
                           c)
                        
                        
                           integrált elemzés készítése többek között a helyzet lehetséges alakulásáról és következményeiről.
                        
                     
            
               (3)   Az integrált helyzetismeretet és -elemzést a Bizottság szolgálatai és az EKSZ dolgozzák ki saját szerep- és feladatköreik keretében, valamint meglévő eszközeik és képességeik határain belül. Az integrált helyzetismeretnek és -elemzésnek emellett a tagállamok és az uniós szervek, hivatalok és ügynökségek által rendelkezésre bocsátott elemzéseken kell alapulnia.
            
         
         
            6. cikk
            Felülvizsgálat
            Legkésőbb 2023. január 13-ig a Coreper az elnökség által – a Bizottsággal és a főképviselővel folytatott konzultációt követően – benyújtott jelentés alapján felülvizsgálja a MOCADEM végrehajtását. A Coreper adott esetben javaslatot tesz a Tanácsnak e határozat esetleges felülvizsgálatára.
         
         
            7. cikk
            Hatálybalépés
            Ez a határozat az elfogadásának napján lép hatályba.
         
         
            Kelt Brüsszelben, 2022. január 12-én.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  HL L 192., 2014.7.1., 53. o.
         
         
            (2)  A Tanács (EU) 2018/1993 végrehajtási határozata (2018. december 11.) az uniós politikai szintű integrált válságelhárítási mechanizmusról (HL L 320., 2018.12.17., 28. o.).